Verslag oor De Lille en Beitbrug-grensdraad lek uitDie minister van openbare werke, Patricia de Lille. (Foto: Phando Jikelo/ANA) Die spesiale ondersoekeenheid (SOE) se ondersoek na die omstrede grensdraad 20 km weerskante van Beitbrug op die grens van Zimbabwe het uitgelek en dit lyk nie goed vir die minister van openbare werke, Patricia de Lille, nie. Die verslag is Vrydag per e-pos aan die voorsitter van die parlement se staande komitee oor openbare rekeninge (Skoor), die IVP-LP Mkhuleko Hlengwa, gestuur. Dit is onder lede van die komitee versprei en Samantha Graham-Mar, DA-LP, het ŉ gedeelte daarvan bekend gemaak. Daarvolgens het De Lille op 16 Maart ŉ opdrag aan adv. Sam Vukela, direkteur-generaal van openbare werke, gegee dat die hele tenderproses binne vier dae afgehandel moet word en dat sy weekliks op die hoogte gehou moet word. Die grensdraad tussen Suid-Afrika en Zimbabwe is lankal reeds beskadig. Die probleem vir De Lille is dat daardie opdrag uitgereik is twee dae vóór die afsonderingstydperk se regulasies van krag geword het, wat beteken haar gedrag was onwettig. Voorts word ernstige vrae gevra oor die rol en betrokkenheid van Melissa Whitehead, spesiale raadgewer en jare lange vertroueling van De Lille, by die hele grensdraad-fiasko. Die verwagting is dat Skoor die verslag binne die volgende paar dae sal bespreek.